L’efiet Mer…Dacia Arena si fâs sintî ancje in Emilie. La seconde partide di campionât dal Udin e va sù par jù te stesse maniere de prime: il risultât al è negatîf e ancje il zûc e la condizion atletiche no son alc e ce. Cuintri de Spal i blancs e neris a son flaps e smamîts pe plui part dal incuintri: a van sot di doi goi, a patissin la superioritât teritoriâl dai parons di cjase, a rivin a recuperâ il dopli svantaç ma tal ultin a cjapin il gol che ju lasse ancjemò a cuote zero in classifiche.
Delneri al conferme sù par jù chê stesse scuadre che e veve zuiât in cjase. Cun Scuffet in puarte, cu la cubie di atac formade di Thereau e Lasagna e cu la seconde linie cun Hallfredsson e Fofana in cuvierzidure e in impostazion e cun Jankto e De Paul in proiezion ofensive, i unics cambiaments a son in difese, là che a tornin Danilo tal mieç dongje di Nuytinck, Angella a man drete e Samir a man çampe.
L’Udin al partìs avonde ben: al fâs zirâ la bale, su lis corsiis laterâls si viodin bogns moviments e Thereau e Lasagna a sburtin indenant. La Spal però no si scompon, stant che la manovre imbastide de bande de scuadre di balon furlane no à ritmis avonde alts e par chel lis sôs iniziativis a son proviodibilis.
Cun di plui, cul passâ dai minûts i parons di cjase a cjatin cualchi combinazion ofensive plui svelte e plui pericolose. Scuffet al fâs un bon intervent suntun cross di Semplici, ma nol rive a sierâ la puarte denant di une conclusion di Borriello e cussì la Spal e passe in vantaç.
Cjapât il gol, la reazion dal Udin no je alc e ce: il so zûc al è ancjemò masse lent e proviodibil e pe Spal nol è dificil ni difindi il vantaç ni cirî di jessi pericolôs cun Schiattarella e Lazzari. La musiche sunade te seconde part dal prin timp si conferme dopo de polse, cuant che i parons di cjase si svicinin daurman al doi a zero cuntune biele azion di Mora concludude di Borrielli e po a cjatin il gol cun Lazzari, che al siere cun sucès une azion che a voli e somee condizionade di une posizion di fûr zûc.
Delneri al prove a cambiâ alc tal mieç: Barak al cjape il puest di Hallfredsson, De Paul al ven spostât plui tal mieç e a Thereau i ven dât il compit di slargjâsi.
La inovazion tatiche no mude almancul pal moment i ecuilibris de partide. La Spal e manten il vantaç e si presente ancjemò des bandis di Scuffet cui siei zuiadôrs, che si zovin di cualchi disatenzion di masse de difese blancje e nere, e Viviani e Floccari a van dongje dal colp dal ko.
Intant che si svicine l’ultin cuart di ore de partide e che la vivarositât de Spal si ridûs, l’Udin al cjate il gol che al covente par provâ a dreçâ la serade, cun Nuytinck che al segne cul cjâf suntun cross di Jankto, e al da il la a une pussibile «remuntada».
I atacants blancs e neris a tornin a sburtâ, De Paul al impegne Gomis cuntun biel tîr, Lasagna al vuadagne un penalty e Thereau lu segne. Magari cussì no, la paritât concuistade no resist tai minûts di recupar, cuant che al rive, juste tal ultin, il golon di Rizzo, che al profite di une altre buse de difese blancje e nere e al invente une parabule che e mande la bale dongje dal pâl plui lontan.
Delneri al à reson a inrabiâsi pal risultât e pal ategjament flaput di diviers dai siei zuiadôrs. Al covente tornâ a «sgarfâ». Tant e daurman.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn